पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल ।नगर निगम ने अपने सालाना बजट में काली मंदिर से भोपाल स्टेशन तक फ्लाईओवर प्रस्तावित तो कर दिया है, लेकिन इसके निर्माण के लिए उसके पास रकम ही नहीं है। यही वजह है कि निगम इसकेे निर्माण को टालने की कोशिश कर रहा है। निगम की मंशा है कि यह साल इस फ्लाईओवर की सिर्फ डिजाइन तैयार करने में ही निकल जाए, ताकि अगले वित्त वर्ष में राशि का बंदोबस्त होने पर काम शुरू किया जा सके। हालांकि विधानसभा चुनाव के मद्देनजर नगर निगम ने ऐसी व्यवस्था जरूर की है कि चुनाव से ऐनवक्त पहले डिजाइन जारी हो जाए।
दरअसल चुनावी साल को देखते हुए ही निगम ने आर्थिक स्थिति ठीक न होने के बावजूद बजट में फ्लाईओवर का प्रावधान कर दिया। सिर्फ कागजी सर्वे कर 15 करोड़ रुपए की लागत बताई गई। इस राशि का इंतजाम राज्य सरकार की ओर से किया जाना बताया गया। चूंकि अभी यह राशि नहीं मिल सकती थी, इसलिए निगम ने अब चुनाव तक निर्माण को टालने के लिए फ्लाईओवर का फिजिबिलिटी सर्वे और डीपीआर की कवायद शुरू की है। इसमें ३० लाख रुपए खर्च होने का अनुमान है।
इसके लिए कंसल्टेंट रखने के लिए टेंडर निकाला गया है। जुलाई में इसका चयन होगा। इसके बाद उसे चार महीने में यह काम पूरा करना होगा। यानी नवंबर में जब चुनाव होंगे तो उसी वक्त कंसल्टेंट डीपीआर बनाकर देगा। नई गठित सरकार ने यदि इस प्रोजेक्ट को मंजूरी दी तो ही यह आगे टेंडर की प्रक्रिया में जाएगा। इसमें भी तीन से चार महीने निकल जाएंगे। यानी नगर निगम को इस साल कोई राशि खर्च नहीं करनी पड़ेगी और आगामी वित्तीय वर्ष के बजट में इसे फिर जस का तस रख दिया जाएगा।
बना तो ये होगा फायदा
भारत टॉकीज रोड व हमीदिया रोड पर अक्सर ट्रैफिक जाम लगता है। यहां का पीसीयू ६००० से ज्यादा है और रोड चौड़ीकरण संभव नहीं। लिहाजा फ्लाईओवर जरूरी। जहांगीराबाद, न्यू मार्केट समेत नए शहर का ट्रैफिक फ्लाईओवर से सीधे रेलवे स्टेशन की ओर जा सकेगा। बस स्टैंड, छोला आदि की तरफ से आने वाला ट्रैफिक भी सीधे काली मंदिर व बुधवारा की ओ जा सकेगा।
निर्माण में ये दिक्कत
भारत टॉकीज के पास एक आरओबी सड़क क्रॉस कर रहा है। फ्लाईओवर को इस आरओबी से क्रॉस कराना होगा। इसके लिए या तो फ्लाईओवर की ऊंचाई बढ़ाना पड़ेगी या फ्लाईओवर और आरओबी के मिलन बिंदू को जंक्शन के रूप में विकसित करना होगा। यह तकनीकी रूप से काफी दिक्कत भरा होगा। डीपीआर में सबसे ज्यादा जोर इसी डिजाइन का होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn